**ПРАВИЛНИК ТАКМИЧЕЊА КАМЕРНЕ МУЗИКЕ СРБИЈЕ**

**22. Maj 2021.године у МШ”Марко Тајчевић“**

**Лазаревац**

**РОК ЗА ПРИЈАВЕ 10 МАј 2021.**

*Такмичење је у календару такмичења Министарства просвете науке и технолошког развоја*

Члан 1.

Удружење музичких и балетских педагога Србије и Министарство просвете,науке и технолошког развоја организују Републичко такмичење камерне музике Србије.

Право учешћа имају редовни и ванредни ученици и студенти.

Такмичење је јавна музичко- педагошка манифестација.

Члан 2.

Оснивач Такмичења је Удружење музичких и балетских педагога Србије (у даљем тексту УМБПС)

Члан 3.

Такмичење се одржава према Правилнику и Пропозицијама Такмичења. Правилником се регулишу елементи организације Такмичења а Пропозицијама програми такмичарских дисциплина и категорија.

Члан 4.

По правилу, Такмичење се одржава сваке године у априлу месецу текуће године.

Члан 5.

Пријаве за учешће се попуњавају на рачунару и шаљу се на е- маил адресу [umbps@mts.rs](mailto:umbps@mts.rs) са доказ о уплати донације за учешће на Такмичењу. **РОК ЗА ПРИЈАВЕ 10 МАј 2021.**

Донација за учешће на републичком такмичењу је:

За прву категорију : 4000 динара

За другу категорију: 4000 динара

За трећи, четврту и пету категорију: 5000 динара.

Уплате се врше на рачун број: **325-9500600042284-74**  са назнаком (за камерну музику)

Прималац :Удружење музичких и балетских педагога Србије.

Члан 6.

На Такмичењу камерни ансамбли учествују у следећим дисциплинама:

Дисциплина А: БАРОКНИ АНСАМБЛИ

Дисциплина Б: КЛАСИЧНИ АНСАМБЛИ

Дисциплина Ц: НЕСТАНДАРДНИ АНСАМБЛИ

Дисциплина Д: ВОКАЛНИ И ВОКАЛНО-ИНСТРУМЕНТАЛНИ АНСАМБЛИ

Дисциплина Е: ДУЕТИ

Категорије такмичења су:

ПРВА категорија: Ученици првог, другог и трећег разреда шестогодишње школе, првог и другог разреда четворогодишње школе и ученици првог разреда двогодишње основне музичке школе

ДРУГА категорија: Ученици четвртог, петог и шестог разреда шестогодишње школе, трећег и четврог разреда четворогодишње школе и ученици другог разреда двогодишње основне музичке школе.

ТРЕЋА категорија: Ученици првог и другог разреда средње музичке школе

ЧЕТВРТА категорија: Ученици трећег и четвртог разреда средње музичке школе

ПЕТА категорија: Студенти високошколских установа.

Пријављивање за категорију се одређује према учеснику ансамбла који похађа настарији разред.

Члан 7.

Учеснике Такмичења оцењује жири који по правилу има од 3 до 5 чланова. У раду жирија учествује и секретар жирија који нема право оцењивања такмичара. Жири чине еминентни музички педагози и уметници из Србије и иностранства.

Члан 8.

Ансамбл који прекорачи предвиђену минутажу, жири по правилу, прекида и оцењује на основу изведеног програма до момента прекида.

Члан 9.

Ансамбли се рангирају према освојеном броју поена.

Прва награда се може доделити ако ансамбл освоји најмање 95 поена.

Друга награда се може доделити ако ансамбл освоји најмање 90 поена.

Трећа награда се може доделити ако ансамбл освоји најмање 85 поена.

Похвала се може доделити ако ансамбл освоји 80 поена.

Сви ансамбли са мање од 80 освојених поена добијају Диплому за учешће.

Члан 10.

Жири може да прогласи један ансамбл за Лауреатa Такмичења ако освоји 100 поена.

За Лауреатa Такмичења се проглашава један ансамбл за ниво основне музичке школе, један за ниво средње музичке школе , у свакој дисциплини за коју се Такмичење одржава.

Члан 11.

Ансамбли који су проглашени за Лауератa Такмичења имају обавезу наступа на завршном концерту.

Члан 12.

Организатор такмичења ће за ансамбле који су проглашени за Лауреате обезбедити адекватне награде.

Члан 13.

Одлука жирија о рангирању ансамбала је коначна и неопозива.

Члан 14.

Након одржаног Такмичења постоји могућност разговора са члановима жирија.